Nu kan Gemini synge: Du kan lave musik direkte i appen med Lyria 3

Hvis du troede, at AI kun handlede om tekst og billeder, må du tro om igen. Google har netop annonceret, at deres mest avancerede musikmodel til dato, Lyria 3, nu ruller ud som en del af Gemini-appen.

Det betyder, at du nu kan bede Gemini om at komponere alt fra en “komisk R&B-sang om en forsvunden sok” til et “nostalgisk afrobeat-nummer om din mors madlavning”. (Må vi herfra foreslå hovedtelefoner, hvis du ikke vil genere alt for mange i husholdningen – det kan godt gå hen at blive ganske forfærdeligt.)

Fra tekst og billeder til lyd

Funktionen fungerer i Beta og giver brugerne to primære måder at skabe lyd på:

Text-to-track: Du beskriver en genre, en stemning eller en specifik situation. Gemini genererer ikke bare musikken, men skriver også teksten og tilføjer vokal, der passer til stilen.

Billede til lyd: Du kan uploade et billede eller en video, hvorefter Gemini analyserer indholdet og skaber et matchende soundtrack. Har du taget et billede af hunden på vandretur, kan AI’en strikke en sang sammen om netop det.

De færdige numre er 30 sekunder lange og leveres med et unikt cover-art, som er genereret af Googles Nano Banana-model. Formålet er ifølge Google ikke at skabe musikalske mesterværker til hitlisterne, men at give brugerne en sjov og personlig måde at udtrykke sig på i hverdagen.

Mere kontrol og bedre kvalitet

Lyria 3 er en markant opgradering fra tidligere versioner. Google fremhæver tre forbedringer:

Automatiske tekster: Du behøver ikke længere selv at skrive lyrikken; AI’en gør det for dig baseret på din prompt.

Kreativ styring: Brugerne har fået mere kontrol over elementer som stil, vokaltype og tempo.

Kompleksitet: Lydkvaliteten er højere, og de musikalske kompositioner er mere realistiske og komplekse end før.

Fokus på ophavsret og vandmærker

Google er bevidste om de kontroverser, der følger med AI-genereret musik. Derfor er alle numre udstyret med SynthID – et digitalt vandmærke, der er usynligt for det menneskelige øre, men som kan identificeres som AI-skabt.

Samtidig understreger Google, at Lyria 3 er designet til “originale udtryk”. Hvis du beder om en sang af en specifik kunstner, vil Gemini i stedet bruge kunstnerens stil som bred inspiration fremfor at forsøge at kopiere vedkommende direkte.

Tilgængelighed

Musikfunktionen ruller ud på desktop i dag og til mobil-apps i løbet af de kommende dage. Den er tilgængelig for brugere over 18 år. Selvom dansk ikke er nævnt på listen over de første understøttede sprog (som bl.a. tæller engelsk, tysk, fransk og spansk), kan danske brugere med engelske indstillinger typisk få adgang med det samme.

Abonnenter på Google AI Plus, Pro og Ultra vil desuden få adgang til højere brugsgrænser.

Du kan prøve det nu på gemini.google.com.

Nu kan Gemini synge: Du kan lave musik direkte i appen med Lyria 3